Dziá Sáləmen. Bɔ́n bə́ Koré. Ǹdzóe biá. Ású ókɔ̌n. Ású míńtyé. Etsígī bɛ́s. Hémân mǎn Ezrahít 2Ǎ Ńtondôbə Zambá wáma ǹkode ! Malɔ́ŋ wā ai amǒs ai alú. 3Ngogolán dzama é kwíí ábə wa: kə́ə́gə alɔ́ á ńyōn wáma. 4Amú enyiŋ dzámā é nə ńdzyéan ai bəbə̂ bə́ mam ńdɔ mə̌ ńtɔa yǎ babi ai ndóan kɔ́m. 5Bə́ ngaláŋ yǎ mā á táŋ bədúg; mə ǹtɔa yǎ anə́ é mod ǎ man ya éməmáná. 6Mə kulú á zāŋ bəwú, anə́ míḿbǐm yā mí bóó á sɔŋ, ébá yā wātsǒg kīg fə, amú bə́ nə́ ńkándán ai wa. 7O ngábóe ma édɔ̄g ébē á sī, á mod díbī étēde, á bīdɔ́g á sí. 8Ayɔ́g yā olún wóe ó ngádid ma á nyɔ́l, ńdɔ o ngákúb ma bifén mə́ndím bíé bísə̄ á nyɔ́l. 9O ngábɔ̄ nə́ biyɔŋ byáma bí sâla ma, o vəŋan ekɔ wɔ̌ŋ á mís mábán. Mə fɛdə́, təge ai akwí yā á ǹsəŋ. 10Mís mâman ma dím ai miǹtyé. Ǎ Ńtondôbə, mə ngáloe wa məmǒs mə́sə, mə sámā mɔ́ ábə wa. 11Yə wabɔ məsimbá ású bə́wú ? Yə bəwú bə́ nə dzǎm tə́bə̄ á sí nə bádzə̄mələ wa ? 12Á sɔŋ yə bə́ nə dzǎm lɛ̂ ḿbaalán mətǐŋ wóe ai tə́tə̄lə́ woe á ńnam ńdzáŋ ? 13Yə asímbá dóe á nə dzǎm bɔ̌ naa bə́ yəm dɔ́ á zigili Díbi tɔ sósōō woe á ńnam Ovóán ? 14Hədá, mə malɔ́ŋ wā, ǎ Ńtondôbə ! Kíkídígi ngogolán dzama e ńtə́lə yǎ wā ósū. 15Ǎ Ńtondôbə, ású dzé wāwoa ma á fyɛ́, ǒ ngasɔli ma asú dóe ? 16Mə nə engɔ́ngɔ́l, ǹtɛ́d a tádigi mə tɔá mɔ́ngɔ́. Mə ngádzugi yǎ ai məsis móe, mə̌ təg ya. 17Alún dóē á ngálod ma á nyɔ́l, məsis móe mə́ ngámana ma á mááŋ. 18Məmǒs mə́sə mâbomán ma á nyɔ́l anə́ mə̄ndím, mâboman ma á nyɔ́l á kpág. 19O ngábɔ̄ nə́ bəmvóé báma ai miǹdíndíŋ myáma mí tə́bə́ ma oyǎb; á məyian bəmvóe, mə bələ́ zigili díbi.